text: Lumsk mosebrand ved Vejen
  05 juni 2012 kl. 16.26
  Det ulmer stadig i jorden under et moseareal ved Vejen efter en naturbrand torsdag eftermiddag.
  En større naturbrand brød tirsdag ud i et moseområde i nærheden af stationsbyen Vejen, der ligger i det sydlige Jylland.
  Politiet blev alarmeret ved 14-tiden, og adskillige slukningskøretøjer rykkede hurtigt ud til det naturskønne moseareal for at få bugt med flammerne.
  - Det lød fra starten, at det var et større område, der brændte derude, fortæller vagtchef Ole Aamann fra Syd- og Sønderjyllands Politi.
  - Men ilden kom rimeligt hurtigt under kontrol. Det tog et par timer, tilføjer han.
  Det kommer dog til at tage et stykke tid, før den sidste glød er slukket i mosen. For det ulmer fortsat i den tørre, luftige tørvejord, hvor ilden kan få godt fat, når vandet er trukket ud.
  - Vi forventer, at selve efterslukningen derude fortsætter noget tid endnu. Det vil ikke forbavse mig, om de går derude i morgen formiddag, lyder det fra Ole Aamann.
  - De her mosebrande er noget giftigt noget, fordi de ofte brænder i dybden, når de er tørre, tilføjer han.
  